Datasets:

Suyogyart

/

newa-corpus

like 0

येँ मनपां चन्दननाथ नगरपालिकालिसे भगिनी सम्बन्ध स्थापना यायेगु निर्णय याःगुयालिसें अनया नगर प्रमुख कान्तिका सेजुवालसहितया जनप्रतिनिधिनाप सहलह नं याःगु दु

येँ मनपा प्रमुख विद्यासुन्दर शाक्यं याकनं हे चन्दननाथ नगरपालिकालिसे नं औपचारिक रुपं हे भगिनी सम्बन्ध स्थापनाया निंतिं सम्झौतापती ल्हाःचिं तयेगु जुइ धकाः सहलहया इलय्धयादीगु दु

येँ मनपा प्रमुख शाक्यं निगू नगर क्षेत्रया जीवन्त संस्कृति सम्पदा पर्यटकीय पर्यावरण क्षेत्रया संरक्षण व संवद्र्धन विकास व प्रचार प्रसारय् सहकार्य यायेगु जुइ धकाः धयादीगु दु

निगू नगर दथुइ भगिनी सम्बन्ध कायम यायेगु सकारात्मक जूगु चर्चा यानादिसें येँ मनपा प्रमुख शाक्यं धयादिल येँय् आपालं मूर्त व अमूर्त सांस्कृतिक सम्पदात दु

मावन निर्मित सम्पदाया तःमि येँ सांस्कृतिक सहर व कर्णालीया दुर्गम जिल्लाया चन्दननाथ नगरपालिका दथुइ भगिनी सम्बन्ध स्थापना यायेगु थवंथवय् हे सकारात्मक खँ खः

विश्वया आपालं थीथी नगरलिसे भगिनी सम्बन्ध स्थापना यानागु खँ लुमंकादिसें वय्कलं धयादिल संघीयतायात सार्थक यायेत व बल्लाका यंकेत लिपांगु इलय् थःगु हे देय्या नगरलिसे भगिनी सम्बन्ध स्थापना यायेगु कुतःयात न्ह्यःने यंकागु दु

अन्तर्राष्ट्रिय सम्बन्ध स्वयां देय् दुनेया हे नगरलिसे सम्बन्ध स्वायेगु ज्यां संघीयतायात सार्थक याना यंके फइगु विश्वास प्वंकादिसें वय्कलं थुकथंया अन्तरपालिका भगिनी सम्बन्धं तिबः बीगु अपेक्षा नं यानादीगु दु

थ्व स्वयां न्ह्यः नं थःपिंसं नगरनगर साझेदारी ज्याझ्वः अन्तर्गत येँया झिगू नगरलिसे साझेदारीया ज्याझ्वः न्ह्याकेधुंगु दु येँ मनपा प्रमुख शाक्यं धयादिल थुकथं हे ख्वपया मध्यपुर थिमि रामग्राम नगरपालिकालिसे नं भगिनी सम्बन्ध स्थापना यायेधुंगु दुसा आः चन्दननाथ नगरपालिकालिसे नं भगिनी सम्बन्ध स्थापना यायेगु निर्णय यायेधुंगु दु उपयुक्त इलय् समझदारी पत्रय् ल्हाःचिं तयेगु जुइ

चन्दननाथ नगरपालिकाया प्रमुख सेजुवालं स्रोत व साधनं सम्पन्न देय्या संघीय राजधानी दुगु येँ महानगरपालिकालिसे भगिनी सम्बन्ध स्थापना याये खंगुलिं लसता प्वंकादिसें थःपिनिगु निंतिं थ्व तसकं लसताया ई जूगु खँ धयादिल

वय्कलं धयादिल निगू नगर दथुइ धार्मिक पर्यटनयात स्वानाः न्ह्यःने वने फइगु जूगु दु

उगु इलय् येँ मनपा उपप्रमुख हरिप्रभा खड्गी श्रेष्ठं नं नुगःखँ तयादीगु खः

थगुने पुस १७ गते च्वंगु नगर कार्यपालिकाया बैठकं चन्दननाथ नगरपालिकासे भगिनी सम्बन्ध स्थापना यायेगु निर्णय याःगु खः

थ्व हे झ्वलय् धनकुटाया पाख्रिवास नगरपालिकाया नगरप्रमुख वृषबहादुर राई व जनप्रतिनिधिलिसे भगिनी सम्बन्ध स्थापना यानाः न्ह्याः वनेगु बारे सहलह जूगु दु

लुमंकेबहजू येँ महानगरपालिकां आतकया दुने विश्वया झिंखुगू नगरलिसे भगिनी सम्बन्ध स्थापना यायेधुंकूगु दुसा पाकिस्तानया इस्लामावाद व थाइल्याण्डया बैंकक सहरलिसे भगिनी सम्बन्ध स्थापना यायेगु प्रक्रियाय् दु

येँ –  नेपालं वइगु दत्या लिपा नेपाल भ्रमण दँ घोषणा यायेत्यंगु दु

थौंकन्हय् नं न्हापा स्वयां पर्यटकतय् ल्याः अप्वया वनाच्वंगु दु

तर पर्यटन विकासया निंतिं माःगु पूर्वाधार धाःसा थप तयार यायेफुगु मदुनि

पर्यटन व्यवसायीतय्सं आःया हे पूर्वाधारं भ्रमण दँया लक्ष्य पूमवनीगु खँ धाःगु दु

सरकारं सन् २०२० यात नेपाल भ्रमण दँ घोषणा याना २० लाख पर्यटक नेपाः हयेगु लक्ष्य तयातःगु दु

पर्यटन व्यवसायीतय्सं थ्व लक्ष्य पूवंकेगु निंतिं पूर्वाधार जक मखु गुलिखे सरकारी नीतिं तकं पंगः थनाच्वंगु खँ धाःगु दु

नेपालय् थौंकन्हय् पर्यटकत दुहां वयेगु ल्या अप्वया वनाच्वंगु दु

वंगु पुस निसें असार खुला तकया दुने हे न्यागू लाख २५ हजार पर्यटक नेपाः दुहां वयेधुंकूगु दु

थगुने दछिया दुने ९ लाख ४० हजार पर्यटक नेपाः दुहां वःगु तथ्यांक दु

दँय्दसं पर्यटकतय् ल्याः बुलुहुँ अप्वया वनाच्वंसा व हे कथं पर्यटकतय् बीगु सेवा सुविधा धाःसा विकास मजुयाच्वंगु खँ धासें होटल संघ नेपालया महासचिव विनायक शाहं थुकिं क्वःछिनातःगु लक्ष्य पूवनीमखु धयादीगु दु

बिबिसीलिसे खँ ल्हासें वय्कलं धयादिल ख्वालय् मास्क तयाः ट्राफिक जामय् पियाच्वनेमालीगु खःसा सु नेपाः वया बिदा मने याःवइ

थौंकन्हय् ल्याः नेपालय् दँय्दसं २० प्रतिशतया ल्याखं पर्यटक अप्वया वनाच्वंगु दु

तर पर्यटक अप्वयाः यक्व खर्च याइपिं गुण्स्तरीय पर्यटकतय्त आकर्षित यायेफइगु अवस्था आः मदुगु खँ पर्यटन व्यवसायीतय्सं धयाच्वंगु दु

सरकारी तथ्यांक कथं थगुने नेपाः वःपिं पर्यटकत औसत झिंनिन्हु नेपालय् च्वनावंगु खनेदु

उमिसं न्हिं औसन ५४ डलर अथे धयाु ५ हजार ८०० तका खर्च याःगु खनेदु

मेखे सरकारी अधिकारीतय्सं धाःसा पूर्वाधार विकासया निंतिं ज्या जुयाच्वंगु तर्क तयाच्वंगु दु

संस्कृति पर्यटन तथा नागरिक उड्डयन मन्त्रालयया प्रवक्ता घनश्याम उपाध्यायं पोखरां लुम्बिनीइ अन्तर्राष्ट्रिय विमानस्थल दयेकाच्वनागु नेपाल वायुसेवा निगमया तग्वःगु निगः जहाज न्यानागु भारतलिसे थप हवाइमार्गया सम्झौता जूगु खँ न्हयथँसें व्यवसायीतय्सं चिन्ता कायेम्वाःगु खँ धयादीगु दु

लिसें वय्कलं पर्यटन मन्त्रालयं जक ज्या यानाः मगाःगु खँ न्ह्यथँसें धयादीगु दु मेमेगु मन्त्रालयया ज्या लिसे थ्व मन्त्रालयया ज्या स्वानाच्वंगु दु

उकिं मेमेगु मन्त्रालयलिसे सहकार्य यानाः न्ह्याः वनाच्वनागु दु

सरकारी अधिकारीतय्सं भ्रमण दँया निंतिं कयातःगु लक्ष्य पूवनीगु विश्वास प्वंकाच्वंसां पर्यटन व्यवसायीतय्सं धाःसा आः वयाच्वंगु स्वयां निदुगं अप्वः पर्यटक दुकायेगु तसकं महत्वाकांक्षी जूगु टिप्पणी यानाच्वंगु दु

येँ – नेवाः संस्कृति व सम्पदायात कयाः युरोपव्यापी सम्मेलन याइगु जूगु दु

बेलायतय् च्वंपिं नेवाःतय्गु संस्था पासा पुचः गुथि युके व एसओएएस युनिभर्सिटीपाखें राजधानी लण्डनय् थ्व सम्मेलन यायेत्यंगु खः

सम्मेलनय् युरोपया थीथी देशय् च्वनाः नेवाः जाति बारे अध्ययन अध्यापन यानाच्वंपिं नेवाः व गैर नेवाः विद्वानतय्सं थःपिनि ज्यापौ न्ह्यब्वइगु ज्याझ्वः दु

थुकी सम्पदाविद् डा. साफल्य अमात्यं प्रमुख वक्ताया रूपय् बिचाः न्ह्यब्वयादी

ज्याझ्वलय् बेलायतपाखें प्रा.डा. माइकल हट व डा. स्टेफेनी लोटरं पृथ्वीया भयानक बह लिपा नेदरलैण्डस्पाखें डा. बालगोपाल श्रेष्ठं नेवाः इतिहास संस्कृति व पहिचान पोर्चुगलपाखें डा. मोनालिसा महर्जनं नीति व व्यवहारय् अमूर्त कला व संस्कृति अमेरिकापाखें अनन्तराम वैद्यं नेपाःया सम्पदा पुनर्निर्माण नीति–२०१९ इस्टोनियापाखें सोभित शाक्यं संरक्षण विरुद्ध प्रगति ः लँदुवातय् नेवाः गुथि परम्परा व बेलायतपाखें मारिलिन फ्रिसोनं लण्डनय् च्वंपिं नेवाःतय् भाषा व संस्कृति पुनर्जागरणया अभ्यास विषयय् ज्यापौ न्ह्यब्वइगु ज्यापौ दु

उगु सम्मेलनय् नेपाःपाखें अनलाइन मार्फत वरिष्ठ इन्जिनीयर बदनलाल न्याछ्यों अनुसन्धाता डा. ओमचरण अमात्य सम्पदा अभियन्ता आलोकसिद्धि तुलाधर आर्किटेक बिनिता मघैया आर्किटेक एलिना ताम्राकार व आर्किटेक काइ वाइजें नं ब्वति कयादी

थ्वहे वइगु फेब्रुअरी १ तारिख कुन्हु लण्डनया एसओएएस युनिभर्सिटीया डिजाम प्रवचन कक्षय् थ्व ज्याझ्वः जुइगु खँ ग्वसाः खलकं धाःगु दु

पाकिस्तानय् बुधवाः आम चुनावया निंतिं मतदान जुयाच्वंगु इलय् क्वेटा शहरया छगू मतदानस्थलया लिक्क बम विस्फोट याःबलय् स्वीछम्ह सीगु दु

क्वेटाया पूर्वी बाइपास लिक्कया छगू मतदान केन्द्र नापसं विस्फोट जूगु खँ स्थानीय प्रहरीया डिआजीं डि एतजाज गोरायां धाःगु दु

थ्व विस्फोटया जिम्मेवारी आतंककारी समूह दौलत ए इस्लामियां काःगु दु

उमिसं समाचार संस्था एमाकय् छगू वक्तव्य छ्वयाहसें आक्रमणया जिम्मेवारी काःगु खः

प्रहरीं थ्व छगू आत्मघाती आक्रमण जूगु खँ धाःगु दु

आक्रमण जूगु थासय् क्वटाया डिआइजी अब्दुर रज्जाक उगु हे मतदान केन्द्रया निरीक्षणय् वनाच्वंगु खः

वय्कः धाःसा बचे जुयादीगु दु

विस्फोटय् सीपिं मध्ये तःम्ह प्रहरी नं लाःगु खँ धाःगु दु

अथेहे तःम्ह घाःपाः जूपिं दुगुलिं सीपिनि ल्याः अप्वयेफु धाःगु दु

विस्फोटयात कयाः पाकिस्तानया आम चुनावय् कुहां वयाच्वंगु स्वंगू प्रमुख पार्टी पीएमएलएन पीपीपी व पीटीआईया नेतातय्सं भत्र्सना याःगु दु

पीपीपी पार्टीं थ्व आक्रमण आतंककारीतय्सं याःगु आक्रमण धासें थुकथं मतदातातय्त ख्याये फइमखु धाःगु दु

मतदातातय् सुरक्षाया निंतिं सरकारं ३ लाख ७० हजार सेना खटे यानातःगु खः

पाकिस्तानय् बुधवाः केन्द्रीय संसद व प्रान्तीय संसदया निंतिं चुनाव जूगु खः

पाकिस्तानया केन्द्रीय संसदय् २७० सीटय् मतदान जुयाच्वंगु खः

थ्व चुनावं पाकिस्तानय् न्हूम्ह प्रधानमन्त्री ल्यइगु जुइ

येँ – प्रदेश १ या सरकारं थःगु मन्त्रिमण्डलय् प्यम्ह राज्यमन्त्री थपे यायेवं आः मेमेगु प्रदेशया सरकारय् नं मन्त्री थपे यायेगु लागिं मुख्यमन्त्रीतय्त दबाब शुरु जूगु दु

अज्याःगु दबाबया कारणं गुलिं मुख्यमन्त्रीतय्सं मन्त्री थपे यायेगु तयारी शुरु याःगु दुसा गुलिं धाःसा छु याःसा जी धाये मफयाः अन्यौलय् लानाच्वंगु दु

सत्तारुढ दल नेपाल कम्युनिष्ट पार्टीं धाःसा प्रदेशय् मन्त्रीया संख्या अप्वः मतयेगु धकाः न्हापा हे निर्णय याना तःगु दु

संविधान कथं कुल सांसद संख्याया २० प्रतिशत तक मन्त्री जुइ दइगु व्यवस्था दु

अथे खःसां तत्कालीन एमाले व माओवादी गठबन्धनं कुल सांसद संख्याया १० प्रतिशतयात जक मन्त्री दयेकेगु सहमति याःगु खः

लिसें प्रत्येक प्रदेशय् ७ गू जक मन्त्रालय दयेकेगु निर्णय नं अबले याःगु खः

मन्त्रीया संख्या अप्वः जुइ धकाः गुलिखे प्रदेशया मुख्यमन्त्रीतय्सं निगू निसें निगू तक मन्त्रालय हे थःपिंसं कायेगु समेत याःगु खः

तर आः नकतिनि प्रदेश १ या नेकपा सरकारं प्यम्ह राज्यमन्त्री थपे यायेवं मेमेगु प्रदेशया मुख्यमन्त्रीतय्त नं मन्त्री थपे यायेत दबाब लाः वंगु खँ सीदुगु दु

अज्याःगु हे दबाबया कारणं बागमती प्रदेशया मुख्यमन्त्री डोरमणि पौडेलं मन्त्रिमण्डल थपे यायेगु तयारी शुरु यानादीगु खँ धाःगु दु

तर मन्त्री थपे यायेगु धाःसां आपालं सांसदतय्सं मन्त्री जुइगु इच्छा प्वंकाच्वंगु जुयाः सु सु हयेगु धइगु समस्या जुयाच्वंगु खँ वय्कःलिसे सतीगु सूत्रं धाःगु दु

उखे गण्डकी प्रदेशया मुख्यमन्त्रीं धाःसा थःपिनि लागिं ७ गू मन्त्रालयं मगाः धासें भौतिक पूर्वाधार व वातावरण थेंज्याःगु मन्त्रालय हे टुक्रा यानाः जूसां मन्त्रालयया संख्या अप्वयकेमाःगु सुझाव समेत बियाच्वंगु खँ सीदुगु दु

नेकपाया केन्द्रीय नेतातय्सं धाःसा मन्त्री थपे यात धाःसा प्रशासनिक खर्च अप्वइ धासें आः दुगु संरचनापाखें हे ज्या चले यायेमाः धयाच्वंगु दु

ख्वप – थुगुसी सापारुया झ्वलय् थन छवाःयंकं पिदंगु सांस्कृतिक व आधुनिक विधाया प्रस्तुतिया मूल्यांकनया लिच्वः पिदंगु दु

ख्वप नगरपालिकां सापारुया झ्वलय् पिहां वःगु सांस्कृतिक व आधुनिक ख्यालःया मूल्यांकन यानाः उकिया लिच्वः पित बिउगु खः

लिच्वःकथं विश्वकर्मा भैलः प्याखं खलः न्हाप लाःगु दु

उगु हे खलःपाखें थुगुसी सापारुया झ्वलय् न्ह्यब्वःगु लाखे प्याखं न्हाप लाःगु खः

थुकथं हे विश्वकर्मा भैल प्याखंया खिचा प्याखं व कवंचा प्याखं न्हाप लाःगु दुसा देवी प्याखंपाखे देवी प्याखं समूह तःमधि न्हाप लाःगु दु

माकः प्याखनय् श्री कोटदेवी दाफा भजन झौखेल न्हाप लाःगु दुसा गाईचा प्याखंपाखे ब्यासी सांस्कृतिक समूह न्हाप लाःगु दु

मेखे आधुनिक विधाय् ख्यालःपाखे ख्वप कलेज न्हाप लाःगु दुसा स्कलर्स होम एकेदेमिं लिउ लायेत सफल जूगु दु

लाहुरे झ्याउरे व कलालिचा प्याखंपाखे पासा पुचः समूहं न्हाप लाकेत सफल जूगु दु

ख्याः प्यानय् मुस्या ख्वः समूह न्हाप लाःगु दु

थुकथं हे थुगुसी सापारुया झ्वलय् पिहां वःगु घिन्तांघिसि प्याखनय् मंगलाल त्वाय्ना घट्खा ३ न्हाप वासुदेव प्रजापति तालाक्व लिउ व रघुनाथ बनमाला वडा नं. ७ लियांलिउ लाःगु दुसा नेपाल मजदुर किसान पार्टी नेपाल क्रान्तिकारी युवा संघ नेपाल क्रान्तिकारी विद्यार्थी संघ ५ वडापाखें मंकाःकथं न्ह्यब्वःगु घिन्ताघिसिं हःपाः सिरपाः त्याकेत सफल जूगु दु

सापारुया झ्वलय् पिहां वःगु सांस्कृतिक विधाय् सिरपाः त्याकूपिंत थ्व हे वइगु भदौ २२ गते आइतवाः थनया लाय्कुलिइ जुइगु ज्याझ्वलय् सिरपाः लःल्हाइगु ग्वसाः दु

येँ – ४० मेगावाट क्षमताया रघुगंगा जलविद्युत आयोजना दयेकेगु ज्या न्ह्याःगु दु

भारतीय निर्माण कम्पनी जेपी एशोसिएट्सं प्रारम्भिक चरणया ज्या न्ह्याकूगु खः

नेपाल विद्युत प्राधिकरणया सहायक कम्पनी रघुगंगा हाइड्रो पावर लिमिटेडं आयोजना दयेकेत्यंगु खः

आयोजनाया निंतिं ६ अर्ब तुइगु खँ धाःगु दु

उकिया निंतिं वंगु मंसिर ५ गते जेपीलिसे ठेक्का सम्झौता जूगु खः

ठेकेदार कम्पनीं नक्साङ्कन यायेगु ज्या क्वचायेकेधुंकाः बाँध सुरुङ तक थ्यनीगु सडक दयेकेगु व व्यवस्थापकीय ज्या न्ह्याकेधुंकूगु दु

आयोजनाया कथं मनसुन क्वचायेवं बाँध सुरुङ व विद्युत गृहया ज्या छक्वलं दयेकेगु कथं कार्ययोजना दयेकातःगु दु

ठेक्का सम्झौता स्वीकृतया निंतिं ऋण लगानीकर्ता भारतीय एक्जिम बैंकं खुला तक ई काःगुलिं आयोजनाया ज्या न्ह्याकेत लिबाःगु खँ आयोजनां धाःगु दु

आयोजना न्हापा ३२ मेगावाट उत्पादन यायेगु कथं डिजाइन याःगु खःसा मेगु ८ मेगावाट ठप यानाः ४० मेगावाट थ्यंकूगु खः

आयोजनां स्वदँया दुने मत उत्पादन यायेगु आज्जु तयातःगु दु

ख्वप- थुगुसीया मोहनिया निंतिं नवदुर्गा द्यःयात खःम्येय् थ्यंके हःगु दु

वंगु विहीवाः नवदुर्गा द्यःयात द्यःछेँय् खःम्येय् थ्यंके हःगु खः

दँय्दसं मोहनिया नवमिया न्हिकुन्हु थनया नवदुर्गा द्यःयात खः म्येय्यात जात्रा यानाः बलि बीगु चलन दु

परम्परा व जात्राया विधिविधानकथं वंगु गथांमुगःचह्रे कुन्हु हे खःम्येय् नवदुर्गा द्यःयाथाय् थ्यंके हयेमाःगु खः

थ्वकुन्हु खःम्येय् नवदुर्गा देगलय् हयाः नकिमय् चिइमाःगु परम्परा दु

तर थुगुसी द्यःछेँया नकिं ल्ययेगु विवादया कारणं खःम्येय् हयेगु ज्या लिज्याः वंगु खः

ख्वप नगरपालिका वडा नं. ४ छेँ जुयाः थौंकन्हय् सूर्यविनायक नगरपालिकाय् च्वनाच्वंम्ह लक्ष्मण छुँजुं थुृगुसी नवदुर्गा द्यःया निंतिं खःम्येय् छानादीगु खः

छुँजुं द्यःयात छाःगु खःम्येय् वंगु विहीवाः नवदुर्गा द्यःया नकि इन्दिरा बनमालां पुजा यानाः देगलय् लसकुस यानाः दुकाःगु खः

नवदुर्गा द्यःया निंतिं हःम्ह खःम्येय् आः वइगु मोहनिया नवमि स्याक्वत्याक्व तक नकिं बनमालां हे सुसाःकुसाः यायेगु ज्या यानादी

खःम्येय्यात महिषासुर राक्षसया प्रतीककथं कायेगु याः

मोहनिया नवमिकुन्हु महिषासुर राक्षसया प्रतीक खःम्येय्यात नवदुर्गा देगलंनिसें जात्रा यानाः ख्वप नगरपालिकाया ब्रम्हायणी पीठय् यंकाः बलि बीगु चलन दु